kapahay ku wayway- Tiway Sayun﹙misaydan﹚

malecad u makesemay a ama ci niza, mitesek i balucu’ niyam ku tudawa, matamuzung niyam katukuh i kapahezekan nu uzip; liliden niza kami manamuh tu katuuday, papileku mituhtuh tu uzip niyam, i cacay a meled nu mata malalikisi tu.

cacay a demiad tayza i ciwidian mizizaw ci nizaan, saicelang sa ci niza miasip tu caay ka katinengan niza a cudad, u sukeladi.pakayza i nizateng, mizawis tu nu ayaway tademaw a taneng. matineng ciniza nayay ku pahezekan minanam tu cudad, kiyu matumes nu cudad ku luma’, pa’mul han ku balucu’ tu pinanam tu cudad, u nizateng niza mahiza u nipacaitan niza i panan tu mizatengay a sasing ni ayinsetan. sakamu han kiya milihiza tu niyazu’ay a tademaw i niyazu’ ku eneng?
“caay ka alawaw i tini !” micekul tu baat malecad mizatengay tu canan.“nika itini kiyami u pikalukan nu nababalaki nu maku, kahacacay nu kilang atu lutuk tungusay u nakalukan nuheni, suni nu bali itini sa malecad u ngiha’ nu nababalaki, lala’ malecad u ina .”. 

tengilen ku kamu niza mahiza u mabulahay tu babalaki, bulah ni misaydan mahiza u likat a maedil dihku, katukuh ayza i tangila henay nu maku ku ngiha’ niza tu bulah niza. mizateng kaku, ilabu nu adinguan tu ku pizateng malakatalawan tu, caay tu ku mamapawan, kalaicelang hantu a mauip i. kalabian, hanipilami’ han i zazan tu mahuway, sama’, atimsi, sakamu sa takuwan makai kaku mukan tu sisimalay buting atu titi, wini palalamel han misakabi mabecul tu pinapina a demiad. mazih i takal ku ningicihan a matapukaway a tunuz, sasaetim sa ci niza, sakapahan a mitabu maydih kaku anusa mingicih, uzuma sakamukamu sa henay micudad tu, nicaitan i tapiingan nu takal tu lumeni’ay pisulitan matumes tu ku  nisulitan tu cudad, salengacay pisulitan mahiza tu, i buyuay a babalaki u suni nu bali atu udad kumatengilay, kawaw nu luma’,kawaw nu kanatal, canacanan tu a kawaw pasikul ciniza.

uzuma malalid ci niza tayza taypi milihiza tu saupu, u matabalay tu sananal ku kacawen, teban nu labi a silamalay ku kacawen taluma’; lihalaw kaku taluma’ ci niza pabesuc tayza ciwadaan, adidi’ ku zazan i buyu’ katalawan sa duut, maydih papilabin ci nizaan.

“taluma’ ucanan katalawan tu duut?” salimulak sa ngucedis sa ku laway matawa.
“hatuhatu, izaw ku lalabu nu luma’ aku.” sabahka’ sa kaku, u cimaay?
“izaw ci yuli (ngangan nu wacu) atu tatuluay a nani’ i !” ci yuli naming ku sapangangan niza sa ku wawa nu maku. pakatawa sa misakamu; “sakapahay nu maku a cabay ku tengaan, sananal la’cus caay pakaazih takuwan, kasangilan macaculi kuheni, matalaw kaku a matengil nu miadupay.”.

maahemaw ku dadiw tunu palaw, mahaymaw ku culil. sasukapahay nu di'tu, amiteka tu ku lisin, saahemawen nu niyam ku suni' amibetik, mihalhal tuni ka tayni nu misu, tulisen a mudadiw tunu kanamuhan nu misu.

milunguc tuni pasepi nu misu, pasakapahen tu ku binawlan nu binacadan, caay ka uning ka lilac ku uzip atu balucu' niyam, maydih a litinan nu di'tuay a calay, muculil i tatengaay a zazan nu di'tu.

u nabalucuan niyam amilunguc, a diputen tu pasepian tu ku baki bai. izaw tu ku nipisilud niyam tu tumesay nu sapibetik mipes, pakay calay nu ditu amilitin, apakatengil kisuwanan tu nipibetik niyam, na cunusen namu ku icelang nu palaw niyam. milunguc a pasepi tu wawa amin, milunguc a pasepi tu payluma' amin, milunguc a pasepi tu niyazu'.